Pasop vir dié skelms en hul lenings | Netwerk24
10 Januarie 2019 13:55
Die Nasionale Kredietreguleerder (NKR) waarsku verbruikers om versigtig te wees vir bedrieërs wat hulle as kredietverskaffers voordoen.
Moenie desperaat raak en geld van skelms leen nie, waarsku die NKR. Foto: Unsplash
Volgens Jacqueline Peters, bestuurder van ondersoeke en wetstoepassing van die NKR, teiken die bedrieërs mense met geldprobleme wat ’n lening soek.
In hul bemarking gebruik hulle woorde soos “blacklisted” (geswartlys) en “debt review clients welcome” (mense wat skuldhersiening ondergaan, is welkom).
Die Nasionale Kredietwet verbied die gebruik van dié woorde in advertensies.
Peters sê daar word ’n toename in dié bedrog ervaar wanneer wettige kredietverskaffers minder krediet toestaan.
“Dít is wanneer verbruikers meer op hul hoede moet wees.”
Sy sê die skelms gebruik gewoonlik die besonderhede van wettige kredietverskaffers.
Haar raad oor hoe om nie die slagoffer van dié skelms te word nie, is:
1. Hanteer alle onverwagse oproepe, e-posse en teksboodskappe versigtig. Moenie aanneem dat dit van wettige persone en maatskappye kom nie, selfs as die persoon sekere basiese inligting oor jou het, soos jou naam.
2. Moenie enige geld vooraf betaal voor ’n lening aan jou toegestaan word nie. Dit is onwettig. As dit van jou gevra word, vermy verdere kontak en stel die relevante owerhede in kennis, soos die NKR en die polisie.
3. Moenie onder druk wees om vinnig te reageer nie. ’n Werklike kredietverskaffer sal nie omgee om te wag as jy tyd nodig het om te dink en die koste van die krediet deur middel van ’n kwotasie te vergelyk nie.
4. Moenie gebruik maak van kredietverskaffers wat nie ’n ontleding doen om te bepaal of jy die lening kan bekostig nie.
5. Moet nooit geld leen van ’n kredietverskaffer wat nie geregistreer is nie. Volgens Peters moet verbruikers wat twyfel oor ’n kredietverskaffer of oor die kredietooreenkoms die NKR by 011 554 2600/2700 bel. Besoek ook die NKR se webtuiste by www.ncr.org.za.
Meer oor: Jacqueline Peters | Geldsake | Lenings | Nasionale Kredietreguleerder | Skuld | Nkr